આ પ્રકારનાં નિરીક્ષણો તો ગમે ત્યારે આવી પડતાં હતાં! એક વખત બેરેકની તપાસના સમયે શિન્ડલરની સ્ત્રીઓને બહાર કાદવમાં ઊભી રાખવામાં આવી. શ્રીમતી ડ્રેસનર પોતાની કિશોરવયની પુત્રી ડેન્કાને લઈને બહાર આવીને ઓસ્વિટ્ઝમાં ફેલાયેલા કાદવમાં તેઓ ઊભા હતા. ડેન્કાને એક વખત બચાવી લેનાર યહૂદી પોલીસનો પેલો છોકરો હજુ હમણાં જ રહસ્યમય રીતે ગુમ થઈ ગયો હતો. ફ્લેન્ડરની દંતકથામાં વર્ણવવામાં આવેલા કાદવની માફક, રસ્તા, છાપરાં, કે પછી આવતા-જતા માણસો… બધું જ ઠરી જાય તો પણ એ કાદવ ઠરે તેમ ન હતો! ડેન્કા અને શ્રીમતી ડ્રેસનરે પ્લાઝોવ છોડતી વખતે પોતાની પાસે હતાં એ એકમાત્ર સુતરાઉ વસ્ત્રો પહેર્યાં હતાં. ડેન્કાએ બ્લાઉઝ, હળવું જેકેટ અને મરૂન રંગનું સ્કર્ટ પહેર્યાં હતાં. સાંજે બરફવર્ષા સહેજ જલદી ચાલુ થઈ ગઈ હતી, ડેન્કાને ઠંડી ન લાગે એટલે શ્રીમતી ડ્રેસનરે પોતાના ધાબળામાંથી એક પટ્ટો ફાડીને ડેન્કાને તેના સ્કર્ટની નીચે પહેરી લેવા માટે આપ્યો હતો. પરંતુ બેરેકના નિરીક્ષણ સમયે પેલો ફાટેલો ધાબળો એસએસના હાથમાં આવી ગયો!